Il-bniedem jikkomunika bil-kelma li tingħad jew bil-fomm jew bil-miktub. Hemm min jitkellem u jikteb biex ikun qal xi ħaġa, biex juri l-eżistenza u l-preżenza tiegħu. Hemm oħrajn li jippruvaw jagħmlu użu aqwa biex jifhmu, biex jistaqsu, biex jitgħallmu, biex jikkomunikaw messaġġ, biex iħallu warajhom evidenza ta' dak li jkun verament seħħ. Sokrate, il-filosfu Grieg li kien favur l-użu tal-kelma biex jistaqsi, jistħarreġ u jifhem fi djalogu uman mal-oħrajn, jingħad li kien kontra l-kitba. Mertu ta' Platun li għandna, għad-dispożizzjoni tagħna, il-proċess loġiku u uman li kien qabad dak li ried jitkellem mal-oħrajn u ma riedx jikteb biex jifhem dak li huwa sewwa minn dak li mhuwiex, biex imiss mal-valuri fundamentali tal-bniedem. Altru li tisma' djalogu bejn persuni li jfittxu l-għerf, u altru meta ssib dan miktub. Fit-traġitt, partijiet essenzjali tad-dinamika li tkun għaddejja, ħafna drabi jintilfu. Dan anke jekk biex tifhem dak li hemm quddiemek għandek żewġ toroq oħra. Tista' taqra f'qalbek, fis-silenzju, jew bil-fomm esternament. Fit-tieni, tisma' lilek innifsek u dan fit-ton u fl-importanza li mingħajr ma trid tagħti lil parti jew oħra. Daqqa kif għandek, u daqqa le. Anzi, ħafna drabi, kif jgħidulek il-letturi fil-knejjes, aħjar jekk tkun qrajt il-parti qabel, biex ma tiżbaljax. Għax għalkemm illum il-maġġor parti tagħna jiġu mgħallma jaqraw fis-silenzju, dan għal ħafna żmien ma kienx il-każ. Kien in kuntrast ma' dak li jinkiteb biex jinqara' fil-miftuħ biex jinstema'. Dan, kif nafu li jingħad li l-istess kbir Santu Wistin kien baqa' mistagħġeb li San Ambroġ kien jaf jaqra f'qalbu. Biss, il-bniedem jibqa' fl-imperfezzjoni tiegħu f'kull stadju. Sija jekk jitkellem. Sija jekk jikteb. Sija jekk jaqra dak li kiteb hu jew li kitbu oħrajn. Proprju quddiem dan u f'dan il-kuntest, wieħed għandu jifhem iktar l-isbuħija tad-"djalogu" bejn l-Arkanġlu Gabrijel u Sidtna Marija, kif riportat fl-Evanġelju ta' San Luqa. Ma hemmx dubju li dak li nkiteb kien direttament mingħand Sidna. Kif ukoll li dan diġà kien magħruf bejn l-aħwa Nsara li seħħ ferm qabel inkiteb. Biss, il-mod li bih ġie deskritt jibqa' wieħed uniku, perfett. Kelma b'kelma, rappurtaġġ preċiż ta' dak li storikament seħħ. Fonti ta' riflessjoni. Minnu ma hemmx dubji wisq; anqas suspetti jew xettiċiżmu. Hemm biss proċess perfettament onest lejn il-konoxxenza tal-fatti. Fejn wieħed li jgħix il-ħajja mal-bnedmin jibda jifhem ferm u ferm iktar maż-żmien bi proċess li fih jaqra hu f'qalbu u jisma' f'widnejh. Fejn jibda japprezza iktar li bi ftit kliem jinxtered messaġġ u titħabbar aħbar unika u vera. Japprezza u jikkuntrasta, fuq in-naħa l-oħra, kemm il-bnedmin għandhom bżonn kliem bejniethom biex jiftehmu u biex jiddjalogaw ideat. Kemm domandi jistaqsu. Kemm risposti inkorretti jagħtu. Kemm ma jiftehmux fuq dak li jkunu qed jippruvaw jgħidu lil xulxin. F'dan id-djalogu, però, nsibu kollox preċiż f'postu. Id-domanda ta' Sidtna Marija: "Kif ikun dan?" ma ssirx f'kuntest ta' inċertezza, iżda ta' konvinzjoni. Issir, anzi, fil-persważjoni li dan ser iseħħ. L-Arkanġlu, min-naħa tiegħu, ma jiqafx hemm, kif seta', imma l-ewwel jispjega dak li kien ser iseħħ u wara, biex jirrinforza l-argument loġiku, billi jfakkarHa li l-kuġina li kienet tħobb, Eliżabetta, fi xjuħitha nisslet iben fil-ġuf. Iktar ma wieħed jaħseb, u fl-istess ħin jikkuntrasta ma' dak li jseħħlu kuljum fl-eżistenza umana tiegħu, jifhem li l-argumenti arkanġeliċi kienu u huma sallum konvinċenti, għax huma fihom infushom perfetti. Dan jissaħħaħ iktar fil-konklużjoni ta' dan id-djalogu kif Marija, fil-pożizzjoni tagħha stess tagħraf perfettament, għax tifhem verament u tiddikjara: "Ara, jiena l-qaddejja tal-Mulej: ħa jsir minni skont kelmtek." Aċċettazzjoni, spjegazzjoni mill-iktar ċara li tingħad u tiġi wara, fortunatament rappurtata fedelment lilna. Fejn ebda parti mid-dinamika u interazzjoni ma tintilef. Li, anzi, tibqa' ħajja għalina dejjem, jekk irridu nagħrfuha. Intatta fil-ġenerazzjonijiet li għaddew u dawk li ġejjin. Preservata għalina proprju f'dan id-djalogu perfett.
Id-djalogu Perfett.